b'\n_START_ARTICLE_\nS/S Kustavi\n_START_PARAGRAPH_\nS/S Kustavi (entinen Necken) oli suomalainen h\xc3\xb6yrylaiva, joka upposi kovassa merenk\xc3\xa4ynniss\xc3\xa4 Hangon edustalla Meierfeltin vieress\xc3\xa4 5. marraskuuta 1921. Onnettomuudessa kuoli 28 henkil\xc3\xb6\xc3\xa4, joista 15 kuului laivan miehist\xc3\xb6\xc3\xb6n ja 13 oli matkustajia. Eloonj\xc3\xa4\xc3\xa4neit\xc3\xa4 turmassa oli vain kaksi, jotka ajautuivat pelastusv\xc3\xb6iden varassa rantaan._NEWLINE_H\xc3\xb6yrylaiva Oy Kuusiston omistama Kustavi oli l\xc3\xa4htenyt 4. marraskuuta viikoittaiselle vuorolleen Turusta Str\xc3\xb6mman kanavan kautta Helsinkiin. Hangon edustalla laivan takakannella kansilastina ollut 10 tonnin lautaer\xc3\xa4 l\xc3\xa4hti kovassa aallokossa liikkumaan ja kaatoi lopulta koko aluksen, joka katkesi ja upposi 32 metrin syvyyteen. Onnettomuuden syyn\xc3\xa4 oli se, ett\xc3\xa4 kansilastia ei ollut sidottu ja tuettu riitt\xc3\xa4v\xc3\xa4sti ja etteiv\xc3\xa4t laivan sivuportit olleet olleet matkan aikana s\xc3\xa4piss\xc3\xa4._NEWLINE_S/S Kustavi oli Ruotsissa Bergsundissa vuonna 1876 rakennettu 148 brt:n vetoinen alus, jonka pituus 32,7 metri\xc3\xa4 ja leveys 5,6 metri\xc3\xa4. Laiva oli komposiittirakenteinen, toisin sanoen sen runko oli ter\xc3\xa4st\xc3\xa4 ja kyljet puuta.'